હું બહુ ઓછા લોકોની વાત માનું છું. પણ જેમની પણ વાત માનું છું તેમની વાત આંખો બંધ કરીને માની લઉં છું. આપણા જીવનમાં અમુક એવા સંબંધો હોય છે જે જન્મદિવસની શુભેચ્છા કે અન્ય પ્રસંગો કે વ્યવહારો પૂરતા જ માત્ર નથી હોતા, એટલે કે ભલે આપણા જન્મદિવસે આપણને શુભેચ્છા પાઠવવાનું ભૂલી જાય, પણ આપણા સંકટ કે સંઘર્ષના સમયે અને વિકટ પરિસ્થિતિમાં આપણી સાથે અને આપણી પાસે જ જોવા મળે. આપણામાં રહેલ ઉદાસી કે તકલીફ તેઓ શોધી લેતા હોય છે. આપણને બરોબર સમજતા હોય. એમ કહીએ કે આપણી નસ નસથી વાકેફ હોય. જરૂર હોય, ત્યારે બોલાવવા પણ ન પડે અને ક્યારેક તો કઈ કહ્યા વગર પણ આપણને સમજી જાય. અને ક્યારેક અપેક્ષાઓથી પર હોય આ સંબંધ.